b'\n_START_ARTICLE_\nIoan Caragea\n_START_SECTION_\nBiografie\n_START_PARAGRAPH_\nIoan Gheorghe Caragea a fost numit domnitor \xc3\xaen \xc8\x9aara Rom\xc3\xa2neasc\xc4\x83 \xc3\xaen 1812. \xc3\x8en conformitate cu rapoartele ambasadorului Fran\xc8\x9bei la Constantinopole, pentru a ocupa tronul de la Bucure\xc8\x99ti, Caradja a pl\xc4\x83tit 8.000 de pungi cu galbeni, (adic\xc4\x83 aproximativ 4 milioane de lei-aur)._NEWLINE_\xc3\x8en prima noapte pe care a petrecut-o \xc3\xaen Bucure\xc8\x99ti, re\xc8\x99edin\xc8\x9ba domneasc\xc4\x83 din Dealul Spirii (Curtea Nou\xc4\x83) a fost mistuit\xc4\x83 de un incendiu violent. Dup\xc4\x83 pu\xc8\x9bin\xc4\x83 vreme, unul dintre oamenii din suita sa a murit de cium\xc4\x83 bubonic\xc4\x83, iar \xc8\x9aara Rom\xc3\xa2neasc\xc4\x83 a fost lovit\xc4\x83 de una dintre cele mai devastatoare epidemii din \xc3\xaentreaga sa istorie. Se apreciaz\xc4\x83 c\xc4\x83 au pierit aproximativ 70.000 de oameni din \xc8\x9bar\xc4\x83, dintre care 40.000 numai \xc3\xaen Bucure\xc8\x99ti, \xc3\xaen timpul ceea ce a r\xc4\x83mas cunoscut\xc4\x83 Ciuma lui Caragea. Caradja s-a retras pe timpul epidemiei la M\xc3\xa2n\xc4\x83stirea Cotroceni._NEWLINE_\xc3\x8encep\xc3\xa2nd din 1812, nepotul s\xc4\x83u, Alexandru Mavrocordat, s-a al\xc4\x83turat suitei domne\xc8\x99ti, \xc3\xaen 1818 plec\xc3\xa2nd \xc3\xaempreun\xc4\x83 \xc3\xaen exil \xc3\xaen Peninsula Italic\xc4\x83._NEWLINE_Pe 26 martie 1814, Caradja l-a ajutat pe v\xc4\x83rul s\xc4\x83u de gradul trei Costache, fiul fostului domnitor Nicolas Caradja (1782-1783), s\xc4\x83 recupereze \xc3\xaentregul ora\xc8\x99 Ploie\xc8\x99ti. Terenul ora\xc8\x99ului fusese ini\xc8\x9bial un dar la nunta lui Costache cu Raluca Moruzi, a c\xc4\x83rui familie st\xc4\x83p\xc3\xa2nise odinioar\xc4\x83 p\xc4\x83m\xc3\xa2nturile pe care se construise mai t\xc3\xa2rziu ora\xc8\x99ul. Ploie\xc8\x99tenii s-au revoltat, iar ispravnicii s-au temut s\xc4\x83 ia vreo m\xc4\x83sur\xc4\x83 dur\xc4\x83. Dup\xc4\x83 ce Caradja a reconfirmat primul decret de \xc3\xaempropriet\xc4\x83rire al v\xc4\x83rului s\xc4\x83u, negustorii au \xc3\xaenchis toate pr\xc4\x83v\xc4\x83liile pe 14 aprilie \xc8\x99i au paralizat toate activit\xc4\x83\xc8\x9bile din ora\xc8\x99. Domnul a intervenit \xc3\xaen for\xc8\x9b\xc4\x83, ordon\xc3\xa2nd \xc3\xaentemni\xc8\x9barea f\xc4\x83r\xc4\x83 judecat\xc4\x83 a tuturor capilor rebeliunii, dar s-a r\xc4\x83zg\xc3\xa2ndit c\xc3\xa2nd a aflat c\xc4\x83 unul dintre negustori este sudit rus._NEWLINE_\xc3\x8en iunie 1816, Caradja \xc8\x99i membrii Divanului s\xc4\x83u erau s\xc4\x83 fie r\xc4\x83sturna\xc8\x9bi de la putere de un grup de conspiratori. Conduc\xc4\x83torii acestora, printre care \xc8\x99i doi sudi\xc8\x9bi austrieci, au fost executa\xc8\x9bi. Boierii b\xc4\x83nui\xc8\x9bi de colaborare cu r\xc4\x83zvr\xc4\x83ti\xc8\x9bii (Constantin Filipescu, vornicul Constantin B\xc4\x83l\xc4\x83ceanu \xc8\x99i marele logof\xc4\x83t Grigore Ghica) au fost exila\xc8\x9bi la conacele de pe mo\xc8\x99iile lor._NEWLINE_\xc3\x8en 1818, Caradja a dat \xc8\x9b\xc4\x83rii un nou cod de legi, care a devenit cunoscut ca legiuirea lui Caradja. Prin acesta se stabileau noi taxe feudale pentru \xc8\x9b\xc4\x83rani, iar femeile erau excluse din via\xc8\x9ba politic\xc4\x83._NEWLINE_C\xc3\xa2t timp s-a aflat pe tronul \xc8\x9a\xc4\x83rii Rom\xc3\xa2ne\xc8\x99ti, Caradja a reu\xc8\x99it s\xc4\x83 str\xc3\xa2ng\xc4\x83 o avere uria\xc8\x99\xc4\x83, prin acumularea taxelor de la \xc8\x9b\xc4\x83rani \xc8\x99i breslele me\xc8\x99te\xc8\x99ug\xc4\x83re\xc8\x99ti, v\xc3\xa2nzarea a 4.762 de titluri boiere\xc8\x99ti, (pentru care a ob\xc8\x9binut aproximativ 20 de milioane de pia\xc8\x99tri), din concesionarea minelor \xc8\x99i v\xc4\x83milor. _NEWLINE_ Veniturile domnului au crescut de la aproximativ 1,5 milioane la peste 3,7 milioane lei-aur._NEWLINE_Tem\xc3\xa2ndu-se de o interven\xc8\x9bie turceasc\xc4\x83, pe 29 septembrie 1818, _NEWLINE_Caradja a fugit din \xc8\x9bar\xc4\x83. \xc3\x8en diminea\xc8\x9ba acelei zile, a plecat cu familia \xc3\xaen afara ora\xc8\x99ului pentru o plimbare. Dup\xc4\x83 patru ore, un mesager trimis de domn a anun\xc8\x9bat boierii c\xc4\x83 vod\xc4\x83 a p\xc4\x83r\xc4\x83sit \xc8\x9bara \xc8\x99i c\xc4\x83 numea o c\xc4\x83im\xc4\x83c\xc4\x83mie format\xc4\x83 din banul Grigore Br\xc3\xa2ncovenu, vornicul Barbu V\xc4\x83c\xc4\x83rescu, vistierul Grigore Ghica \xc8\x99i logof\xc4\x83tul Samurca\xc8\x99._NEWLINE_Caradja a fugit p\xc4\x83zit de un grup de 300 de mercenari albanezi (arn\xc4\x83u\xc8\x9bi) care l-au condus la Bra\xc8\x99ov. Toate podurile de la Bucure\xc8\x99ti la Bra\xc8\x99ov au fost distruse, ca nicio for\xc8\x9b\xc4\x83 urm\xc4\x83ritoare s\xc4\x83 nu-l mai ajung\xc4\x83. Caradja \xc3\xae\xc8\x99i preg\xc4\x83tise cu grij\xc4\x83 fuga, trimi\xc8\x9b\xc3\xa2nd din timp mari sume de bani \xc3\xaen Elve\xc8\x9bia \xc8\x99i Regatul Unit al Marii Britanii \xc8\x99i Irlandei._NEWLINE_Dup\xc4\x83 c\xc3\xa2teva s\xc4\x83pt\xc4\x83m\xc3\xa2ni de la intrarea \xc3\xaen Bra\xc8\x99ov, Caradja \xc8\x99i apropia\xc8\x9bii s\xc4\x83i au plecat c\xc4\x83tre Peninsula Italic\xc4\x83 \xc8\x99i s-au stabilit la Pisa. A donat mari sume de bani mi\xc8\x99c\xc4\x83rii na\xc8\x9bionale grece\xc8\x99ti Eteria, c\xc3\xa2t \xc8\x99i terenuri ora\xc8\x99ului Atena, unde \xc8\x99i-a petrecut restul vie\xc8\x9bii, tr\xc4\x83ind din averea acumulat\xc4\x83 \xc3\xaen \xc8\x9aara Rom\xc3\xa2neasc\xc4\x83.'